Neuvoston asetus (EY) N:o 2894/94, annettu 28 päivänä marraskuuta 1994, Euroopan talousalueesta tehdyn sopimuksen soveltamista koskevista yksityiskohtaisista säännöistä



Virallinen lehti nro L 305 , 30/11/1994 s. 0006 - 0008

Suomenk. erityispainos Alue 11 Nide 33 s. 0081

Ruotsink. erityispainos Alue 11 Nide 33 s. 0081



NEUVOSTON ASETUS (EY) N:o 2894/94, annettu 28 päivänä marraskuuta 1994, Euroopan talousalueesta tehdyn sopimuksen soveltamista koskevista yksityiskohtaisista säännöistä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 238 artiklan yhdessä sen 228 artiklan 2 kohdan toisen virkkeen ja 3 kohdan toisen alakohdan kanssa, ottaa huomioon komission ehdotuksen, ottaa huomioon Euroopan parlamentin puoltavan lausunnon(1), sekä katsoo, että sopimus Euroopan talousalueesta (ETA) neuvoteltiin Euroopan talousyhteisön, Euroopan hiili- ja teräsyhteisön ja niiden jäsenvaltioiden sekä Euroopan vapaakauppaliiton (EFTA) valtioiden kesken ja allekirjoitettiin Portossa 2 päivänä toukokuuta 1992, koska Sveitsi ei ratifioinut tätä sopimusta, Euroopan talousyhteisö, Euroopan hiili- ja teräsyhteisö ja niiden jäsenvaltiot sekä Itävallan tasavalta, Suomen tasavalta, Islannin tasavalta, Liechtensteinin ruhtinaskunta, Norjan kuningaskunta ja Ruotsin kuningaskunta allekirjoittivat 17 päivänä maaliskuuta 1993 pöytäkirjan, jolla mukautettiin sopimusta Euroopan talousalueesta; jäljempänä "ETA-sopimuksella" tarkoitetaan tätä pöytäkirjaa ja sopimusta yhdessä, on tarpeen vahvistaa ETA-sopimuksen eri määräysten soveltamista koskevat yksityiskohtaiset säännöt, ETA-sopimuksella perustetaan ETA:n sekakomitea, joka käyttää päätösvaltaa; yhteisön on ilmaistava kantansa sen päätöksiin, ja tämän vuoksi on tärkeää vahvistaa menettelysäännöt yhteisön tässä toimielimessä antaman kannan hyväksymistä varten, olisi säädettävä väliaikaisesta menettelysäännöstä, jotta voitaisiin viipymättä korjata yhteisön säännöstöä mahdollisimman lähellä ETA-sopimuksen voimaantulopäivää olevana päivänä ETA-sopimuksen tavoitteena olevan dynaamisen ja yhdenmukaisen Euroopan talousalueen toteutumisen varmistamiseksi, olisi myös säädettävä täytäntöönpanosäännöistä kilpailun alalla, jotta erityisesti kilpailuoikeutta säänteleviä periaatteita voitaisiin soveltuvin osin soveltaa Euroopan talousalueella Euroopan yhteisön perustamissopimuksen 85 ja 86 artiklan perusteella, ottaen huomioon neuvoston direktiivillä 77/780/ETY(2) perustetun pankkialan neuvoa-antavan komitean ja neuvoston direktiivillä 91/675/ETY(3) perustetun vakuutuskomitean erityisluonteen, olisi säädettävä erityisistä säännöistä niiden kuulemiseksi, ETA-sopimuksen mukaisesti EFTA-valtiot perustavat rahoitusjärjestelmän, ja olisi vahvistettava tapa, jolla ETA-sopimuksen pöytäkirjan 38 mukaisesti määritetään kutakin korkotukea ja avustusta saavaa jäsenvaltiota koskeva avustus; tällä avustuksella on Euroopan talousalueella erityisluonne, ja siinä käytettävät perusteet eivät miltään osin rajoita yhteisön varoihin sovellettavien perusteiden soveltamista, ja yhteisön tekemät sopimukset ovat sen instituutioita ja jäsenvaltioita sitovia; tämän vuoksi jälkimmäisten on toteutettava aiheelliset toimenpiteet, jotta yhteisö voisi noudattaa sille ETA-sopimuksesta johtuvia velvoitteita, ON ANTANUT TÄMÄN ASETUKSEN: 1 artikla 1. Jos komissio esittää neuvostolle ehdotuksen, jonka se arvioi liittyvän ETA-sopimuksen soveltamisalaan kuuluvaan asiaan, se ilmoittaa, että tuleva säännös olisi hyväksymisensä jälkeen laajennettava koskemaan Euroopan talousaluetta. Jos jokin jäsenvaltio vastustaa komission ehdotusta saatuaan tietää, että kyseinen ehdotus liittyy ETA-sopimuksen soveltamisalaan kuuluvaan asiaan ja että tuleva säännös olisi siten laajennettava koskemaan Euroopan talousaluetta, neuvosto päättää määräenemmistöllä, joka on säädetty sen yhteisön lainsäädäntöön kuuluvan säännöksen oikeudellisena perusteena käytetyssä säännöksessä, jota on määrä hyväksymisensä jälkeen laajentaa, liittyykö kyseinen säännös todella ETA-sopimuksen soveltamisalaan kuuluvaan asiaan. 2. Yhteisön kannan niistä ETA:n sekakomitean päätöksistä, joiden tavoitteena on tarvittaessa pelkin teknisin mukautuksin laajentaa yhteisön lainsäädäntöön kuuluvia säännöksiä koskemaan Euroopan talousaluetta, antaa komissio. 3. Muiden ETA:n sekakomitean tekemien päätösten osalta yhteisön kannan antaa neuvosto komission ehdotuksesta seuraavin edellytyksin: a) kun on kyse yhteisön kannasta niihin ETA:n sekakomitean päätöksiin, joiden tavoitteena on yhteisön lainsäädäntöön kuuluvan säännöksen laajentaminen koskemaan ETA-aluetta tekemällä siihen teknisiä mukautuksia suurempia muutoksia, neuvosto ratkaisee asian mainitun säännöksen oikeudellisena perusteena käytetyssä säännöksessä säädetyllä määräenemmistöllä; b) kun on kyse yhteisön kannasta muihin kuin sellaisiin ETA:n sekakomitean päätöksiin, jotka koskevat yhteisön lainsäädäntöön kuuluvan säännöksen laajentamista koskemaan Euroopan talousaluetta, neuvosto ratkaisee asian: - yksinkertaisella enemmistöllä, jos ETA:n sekakomitean suunnittelema päätös koskee sen työjärjestystä taikka jotakin menettelykysymystä, - määräenemmistöllä, jos ETA:n sekakomitean aiottu päätös koskee asiaa, jolle vaaditaan samaa enemmistöä sisäisten sääntöjen hyväksymiseksi, - yksimielisesti kaikissa muissa tapauksissa. 2 artikla Neuvosto antaa yhteisön kannan yksimielisesti ETA:n neuvostossa. Jos kuitenkin ETA:n neuvostoa pyydetään käsittelemään yhteisön lainsäädäntöön kuuluvaan säännökseen liittyvää asiaa, neuvosto ratkaisee asian mainitun säännöksen oikeudellisena perusteena käytetyssä säännöksessä säädetyllä enemmistöllä. 3 artikla 1. Kun ehdotus yhteisön lainsäädäntöön liittyvästä säännöksestä ETA-sopimuksen soveltamisalaan kuuluvassa asiassa toimitetaan edelleen Euroopan parlamentille, sitä pyydetään samalla antamaan kantansa tämän säännöksen laajentamisesta koskemaan Euroopan talousaluetta. 2. Edellä olevan 1 artiklan 3 kohdan a alakohdassa säädetyssä tapauksessa neuvosto antaa yhteisön kannan kuultuaan ensin Euroopan parlamenttia. Euroopan parlamentti antaa lausuntonsa määräajassa, jonka neuvosto voi asettaa asian kiireellisyyden mukaan. Jollei lausuntoa määräaikaan mennessä ole saatu, neuvosto voi ratkaista asian. 3. Edellä 1 artiklan 3 kohdan b alakohdassa ja 2 artiklassa säädetyissä tapauksissa Euroopan parlamentille ilmoitetaan ETA:n sekakomitean ja ETA:n neuvoston tekemistä päätöksistä. 4 artikla Väliaikaisena menettelynä niitä ETA:n sekakomitean päätöksiä koskevan yhteisön kannan, joilla 31 päivään joulukuuta 1993 mennessä hyväksytty yhteisön säännöstö on tarkoitus laajentaa koskemaan Euroopan talousaluetta, antaa neuvosto yksimielisesti komission ehdotuksesta ja Euroopan parlamenttia kuultuaan. 5 artikla 1. Jotta 1 artiklan 2 kohdan e alakohdassa ja ETA-sopimuksen 53 P60 artiklassa ilmaistut periaatteet voitaisiin panna täytäntöön, Euroopan yhteisön perustamissopimuksen 85 ja 86 artiklassa sekä yrityskeskittymien valvonnasta 21 päivänä joulukuuta 1989 annetussa asetuksessa (ETY) N:o 4064/89(4) ilmaistut periaatteet täytäntöön panevia yhteisön säännöksiä on sovellettava soveltuvin osin. Tämä pätee myös kaikkiin asiaan kuuluviin säännöksiin, jotka yhteisö tulevaisuudessa kilpailun alalla antaa. 2. Komissio antaa ETA-sopimuksen pöytäkirjassa 23 ja 24 olevassa 8 artiklan 4 kohdassa ilmaistun periaatteen täytäntöön panemiseksi Eftan valvontaviranomaisten edustajille luvan osallistua kyseisessä säännöksessä tarkoitettuihin tutkimuksiin. 6 artikla 1. Kun ETA-sopimuksen 53 ja 54 artiklassa tarkoitetut yksittäistapaukset annetaan Eftan valvontaviranomaisen hoidettaviksi ETA-sopimuksen 56 artiklan mukaisesti, komissio toteuttaa sille pöytäkirjassa 23 määrätyt tehtävät olemalla läheisessä ja pysyvässä yhteydessä jäsenvaltioiden toimivaltaisiin viranomaisiin. 2. Komissio toimittaa viipymättä jäsenvaltioille Eftan valvontaviranomaisen toimittamat ilmoitukset, tiedot ja muut asiakirjat pöytäkirjassa 23 olevan 2, 3, 4, 6, 7 ja 8 artiklan mukaisesti. 3. Jos jäsenvaltiot haluavat Eftan valvontaviranomaisten käsittelemissä yksittäistapauksissa esittää muodollisesti kirjalliset vastineensa, nämä vastineet toimitetaan komissiolle, joka tarjoaa hyviä palveluksiaan yhteisön tasolla sellaisen yhteisesti hyväksyttävän ratkaisun löytämiseksi, joka kuvastaisi vastineita toimittaneiden jäsenvaltioiden yksimielisyyttä. Kun yhteisön kanta on annettu, komissio esittää sen Eftan valvontaviranomaiselle. Jos tällaista kantaa ei ole voitu antaa kolmenkymmenen päivän kuluessa siitä päivästä, johon pöytäkirjassa 23 olevassa 2 artiklassa viitataan, komissio toimittaa jäsenvaltioiden vastineet ja omat vastineensa samanaikaisesti Eftan valvontaviranomaiselle. 4. Edellä olevan 3 kohdan soveltaminen ei rajoita jäsenvaltioiden mahdollisuutta osallistua Eftan neuvoa-antavan komitean kokouksiin pöytäkirjan 23 määräysten mukaisesti. 7 artikla Kun EFTA-valtioita kuullaan ETA-sopimuksen moitteettoman toiminnan varmistamiseksi ehdotuksista niiksi toimenpiteiksi, jotka komissio toimivaltuuksiensa mukaisesti aikoo toteuttaa, on asioissa, joissa pankkialan neuvoa-antava komitea ja vakuutuskomitea ovat toimivaltaisia, kuultava myös pankkialan neuvoa-antavan komitean puheenjohtajaa ja varapuheenjohtajaa sekä vakuutuskomitean puheenjohtajaa ja työvaliokuntaa. 8 artikla 1. ETA-sopimuksen pöytäkirjassa 38 olevan 4 artiklan 1 kohdan mukaisesti komissio määrittää yhteisön puolesta kunkin alueen osuuden taloudellisen avun kokonaismäärästä ETA-sopimuksen VIII osassa määrätyn rahoitusjärjestelmän osalta. Nämä osuudet määritetään viiden vuoden pituiseksi ajaksi, ottaen huomioon tukea saavien alueiden taloudellisen kehityksen ja väestömäärän sekä muut asiaan vaikuttavat tekijät. 2. Komissio ilmoittaa päätöksestään neuvostolle ja sen jälkeen EFTA-valtioille ja Euroopan investointipankille niin pian kuin mahdollista sen jälkeen, kun neuvosto on hyväksynyt tämän asetuksen. 3. Kutakin aluetta koskevissa vuotuisissa sitoumuksissa otetaan huomioon rahoitettavien hankkeiden esittämisaikataulu sekä ETA-sopimuksen pöytäkirjassa 38 määrätyn avun vuotuinen kokonaismäärä. Komissio toteuttaa Euroopan investointipankin ja Eftan rahoitusjärjestelmäkomitean kanssa tarvittavat toimenpiteet, jotta kunkin alueen hyväksi annettavat vuotuiset sitoumukset eivät rajoita tämän artiklan 1 kohdassa tarkoitettujen viisivuotisosuuksien soveltamista. 9 artikla Jäsenvaltiot on toteutettava mahdollisesti tarvittavat toimenpiteet ETA-sopimuksesta yhteisölle johtuvien velvoitteiden täytäntöön panemisen varmistamiseksi. 10 artikla Tämä asetus tulee voimaan seuraavana päivänä, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä marraskuuta 1994. Neuvoston puolesta Puheenjohtaja K. KINKEL (1) Puoltava lausunto on annettu 17 päivänä marraskuuta 1994 (2) EYVL N:o L 322, 17.12.1977, s. 30. Asetus sellaisena kuin se on viimeksi muutettuna direktiivillä 89/646/ETY (EYVLN:o L 386, 30.12.1989, s. 1). (3) EYVL N:o L 374, 31.12.1991, s. 32 (4) EYVL N:o L 395, 30.12.1989, s. 1